b"\n_START_ARTICLE_\nCan Trobat\n_START_SECTION_\nDescripci\xc3\xb3\n_START_PARAGRAPH_\nEs tracta d'una gran masia de planta rectangular, constitu\xc3\xafda per diversos cossos adossats, i envoltada de jard\xc3\xad i camps. L'edifici principal est\xc3\xa0 format per tres crugies i presenta planta baixa, dos pisos i un altell. Les cobertes s\xc3\xb3n de teula, la de l'altell \xc3\xa9s plana. Als costats de ponent i de migdia se li afegiren dues crugies m\xc3\xa9s, disposades formant xamfr\xc3\xa0 a la cantonada sud-oest, i que donen lloc a una terrassa al primer pis. L'acc\xc3\xa9s a la casa des del carrer es fa per una porta d'entrada ubicada a la banda de llevant. \xc3\x89s d'arc rebaixat, bastida amb carreus de pedra ben escairats i decorats amb una motllura interior. Forma part del mur de tancament de la finca i d\xc3\xb3na acc\xc3\xa9s a una de les crugies que formen part de la casa, amb portal rebaixat i finestres balconeres al pis._NEWLINE_Les fa\xc3\xa7anes nord i oest presenten les obertures rectangulars, amb l'emmarcament bastit amb carreus de pedra ben escairats. Al primer pis s\xc3\xb3n finestrals de sortida a la terrassa, mentre que a la segona planta es corresponen amb balcons exempts, amb llosana treballada i barana de ferro. Les altres dues fa\xc3\xa7anes tamb\xc3\xa9 presenten obertures rectangulars, amb l'emmarcament d'obra. Al sud destaca un portal d'arc de mig punt, bastit amb carreus de pedra, i una altra terrassa al nivell del segon pis. A l'extrem sud-oest hi ha un petit cos adossat a l'edifici, que connecta amb la terrassa de la primera planta. Presenta un portal de mig punt, que d\xc3\xb3na pas a la part posterior del jard\xc3\xad. Per la banda oest hi ha un cos adossat a la casa principal, el qual presenta dues finestres i un portal d'acc\xc3\xa9s bastits amb carreus de pedra. En una de les llindes de les finestres hi ha gravades dues dates diferents, l'any 1662 i el 1737, amb una creu al mig. Al portal hi ha una inscripci\xc3\xb3 gravada amb la data 1698._NEWLINE_L'interior de l'edifici presenta nombroses estances amb sostres de guix decorats amb motllures diverses, amb el mobiliari i la decoraci\xc3\xb3 dels segles XVIII i XIX. S'ha d'esmentar tamb\xc3\xa9 l'exist\xc3\xa8ncia d'una capella particular en la que hi ha un retaule de fusta dedicat a la Mare de D\xc3\xa9u de N\xc3\xbaria, datat al segle XVIII._NEWLINE_Tota la construcci\xc3\xb3 est\xc3\xa0 bastida amb pedra de mida irregular lligada amb morter de cal\xc3\xa7. Algunes parts del mur exterior han estat arrebossades recentment, mentre que d'altres conserven encara el revestiment antic.\n_START_SECTION_\nHist\xc3\xb2ria\n_START_PARAGRAPH_\nL'edifici ha estat, des de sempre, possessi\xc3\xb3 de la fam\xc3\xadlia Trobat que \xc3\xa9s qui hi resideix avui dia. Malgrat que les primeres not\xc3\xadcies sobre aquesta fam\xc3\xadlia s\xc3\xb3n del 1602, l'actual edifici sembla que es va construir a finals del segle XVII i XVIII. La fam\xc3\xadlia porta avui dia el cognom de Gifr\xc3\xa9-Trobat, perqu\xc3\xa8 aquest darrer es va perdre quan una pubilla del llinatge va heretar la propietat. La fam\xc3\xadlia Trobat es dedica actualment a la fabricaci\xc3\xb3 de vins regentant un dels cellers m\xc3\xa9s importants de la zona, que porta el nom del seus propietaris."